Ramaphosa antwoord op bewerings oor wanbestedingPres. Cyril Ramaphosa (Foto: GCIS) Die parlement se staande komitee oor openbare rekeninge (Skoor) het Vrydag bevestig hulle het pres. Cyril Ramaphosa se reaksie op bewerings van die misbruik van openbare fondse vir partypolitieke doeleindes, ontvang. Skoor het Ramaphosa einde Januarie formeel versoek om binne tien werksdae op bogenoemde bewerings te reageer. Gedetailleerde vrae oor die bewerings is aan Ramaphosa gestuur. Die bewerings kom ná ŉ klankgreep uitgelek het waarin Ramaphosa glo erken dat hy bewus was daarvan dat die ANC openbare geld vir partydoeleindes gebruik het. Volgens Faith Ndenze, woordvoerder van die komitee, het Mkhuleko Hlengwa, voorsitter van die komitee, reeds Ramaphosa se brief bestudeer. Hy gaan dit nou na die parlementêre regsdienste verwys om die komitee leiding te gee oor sekere aspekte van Ramaphosa se reaksie. “Die komiteeprogram is dienooreenkomstig aangepas en die president se reaksie, tesame met die regsadvies, sal volgende Woensdag tydens ŉ komiteevergadering voor die komitee ter tafel gelê word,” sê Ndenze. “Die komitee sal dan daarna met die departement van indiensneming en arbeid en sy entiteite konsulteer.”